บอร์ด NPARK ไฟเขียวตัดขายหุ้น 3 บ.ย่อย
บอร์ด NPARK ขายหุ้น 3 บริษัทย่อย"เคพาร์ค",N-PARK(US),LLC(N-PARK(US) และ"พรอสเพค"
24 มี.ค. 2558

นายนคร ลักษณกาญจน์ กรรมการผู้จัดการ บริษัท แนเชอรัล พาร์ค จำกัด (มหาชน) หรือ NPARK เปิดเผยว่า ที่ประชุมคณะกรรมการบริษัท อนุมัติให้บริษัทขายหุ้นสามัญในบริษัท เคพาร์ค จำกัด  (เคพาร์ค) จำนวน  49,999  หุ้น มูลค่าที่ตราไว้หุ้นละ 50 บาท คิดเป็นประมาณร้อยละ 50 ของทุนชำระแล้วของเคพาร์ค ในราคาหุ้นละ 50 บาท รวมเป็นเงินจำนวน   2,499,950 บาท ให้ แก่ นายธนพล วิระเทพสุภรณ์ ซึ่งไม่เป็นบุคคลที่เกี่ยวโยงกันกับบริษัท
ทั้งนี้ การขายหุ้นสามัญเคพาร์คดังกล่าว เป็นการยกเลิกการลงทุนในบริษัทที่มีสัดส่วนการร่วมทุนตั้งแต่ร้อยละ 10 ของทุนชำระ และเป็นผลให้เคพาร์คพ้นสภาพจากการเป็นบริษัทย่อยของบริษัท
พร้อมทั้งอนุมัติให้บริษัทขายหุ้นใน N-PARK (US), LLC (N-PARK (US)  จำนวน  1,000  หน่วย มูลค่าที่ตราไว้หน่วยละ  0.02 เหรียญสหรัฐอเมริกา  คิดเป็นร้อยละ 100 ของทุนชำระแล้วของ N-PARK (US) ในราคาหน่วยละ 0.02 เหรียญสหรัฐอเมริการวมเป็นเงินจำนวน  200 เหรียญสหรัฐอเมริกา ให้แก่  Prosper World Investments Limited  ซึ่งไม่เป็นบุคคลที่เกี่ยวโยงกันกับบริษัท โดยการขายหุ้น N-PARK (US) ดังกล่าวเป็นการยกเลิกการลงทุนในบริษัทที่มีสัดส่วนการถือหุ้นตั้งแต่ร้อยละ 10 ของทุนชำระ และเป็นผลให้ N-PARK (US) พ้นสภาพจากการเป็นบริษัทย่อยของบริษัท
รวมถึงอนุมัติให้บริษัทขายหุ้นสามัญในบริษัท พรอสเพค ดีเวลลอปเม้นท์ จำกัด (พรอสเพค) จำนวน 23,773,998 หุ้น มูลค่าที่ตราไว้หุ้นละ 10 บาท คิดเป็นร้อยละ 19.81 ของทุนชำระแล้วของพรอสเพค ในราคาหุ้นละ 10 บาท รวมเป็นเงินจำนวน  237,739,980 บาท ให้แก่ นายเชิญชัย นิยมานุสร เพื่อเป็นการยกเลิกการลงทุนในบริษัทที่มีสัดส่วนการร่วมทุนตั้งแต่ร้อยละ 10 ของทุนชำระ